作者:無名氏
標題:賀新郎
內容:十月臨皋暮。客從予、黃泥之坂，凜然霜露。相與行歌而言曰，月白風清如許。念無酒、歸謀諸婦。婦曰斗酒藏之已久，可攜為、赤壁之遊否。江水落，出洲渚。登龍踞虎幽宮俯。嘯一聲、山鳴谷應，寂寥四顧。有鶴東來西去也，夢道士、揖予而語。赤壁之遊樂乎否，問其名、不答予驚悟。開戶視，不知處。